# Får man medisinsk cannabis på resept i Norge?

## Spørsmål

Er det mulig å få medisinsk cannabis på resept i Norge? 

## Svar

Det er nesten umulig å få resept på medisinsk cannabis i Norge i dag. Dette henger sammen med at medikamentgruppen er definert som "utprøvende behandling". Det gjør at leger vegrer seg for å skrive ut resept, dersom det ikke skjer i forbindelse med en studie. 

Men det finnes likevel noen alternativer, avhengig av lege:

Fastlege kan skrive ut følgende produkter (uten refusjon):

· Sativex og Epidyolex (registerte cannabis-legemidler).

· CBMP-produkter med mindre enn 1 % THC (godkjenningsfritak via DMP).

· Produkter med mindre enn 10 mg/ml THC (dette regnes som mindre enn 1 %).

For en nærmere oversikt over tilgjengelige varianter se "Typer medisinsk cannabis tilgjengelig i Norge"

Fastlege kan også skrive attest som pasient kan ta med til utenlandsk lege for å få en vurdering knyttet til om medisinsk cannabis er en egnet behandligsform. Forslag til attest finnes på DMP sine nettsider (link i kommentarfeltet).

Spesialist som jobber på sykehus kan skrive ut resept på alle produkter. Dette gjelder både private og offentlige sykehus. En resept via offentlig sykehus fører til refusjon av kostnader på H-resept. Noe som dessverre har gjort at de fleste offentlige sykehus nå har sluttet å skrive ut resept for å spare penger. Er resepten skrevet ut av en spesialist som jobber på privat sykehus må pasienten dekke kostnadene selv.

Både Sativex og Epidyolex er markedsførte legemidler i Norge. Indikasjon for Sativex er spasmer ved MS, og for Epidyolex er indikasjon Dravet syndrom, Lennox Gastaut syndrom og anfall ved tuberøs sklerose. Disse preparatene kan også skrives ut utenfor indikasjon til andre tilstander. Kostnader til medikamentet dekkes på H-resept (Sativex ble overført til H-resept 1.2.2021 og Epidyolex 1.8.2018). Det vil si at dersom en spesialist på offentlig sykehus skriver ut resept, blir kostnadene dekket. Dersom en annen lege skriver ut resept, må pasienten dekke kostnadene selv.

Kostnader til medikamentgruppen er cirka kroner 900,- for tørket plantemateriale og fra kroner 4.000,- og oppover for oljer. 

Diagnoser og tilstander som allerde har fått godkjenningsfritak hos Direktoratet for medisinske produker (tidligere Legemiddelverket) er følgende per 2023: 

![](./diagnoser-Norge.jpg)

Sentrale kilder:

- [Forskrift om rekvirering av forbudt narkotikum og bestemte legemidler til humanmedisinsk bruk - Lovdata](https://lovdata.no/dokument/SF/forskrift/2022-09-22-1630)

- [Behandling med cannabis innenfor dagens regelverk - Direktoratet for medisinske produkter](https://www.dmp.no/godkjenningsfritak/for-leger-og-tannleger/legemidler-det-ofte-er-sporsmal-om-ved-godkjenningsfritak/behandling-med-cannabis-innenfor-dagens-regelverk)

- [Legemidler på reise inn til Norge - Direktoratet for medisinske produkter(https://www.dmp.no/tilvirkning-import-og-salg/import-av-legemidler-til-personlig-bruk/legemidler-pa-reise-inn-til-norge#Legemidler-med-narkotiske-virkestoffer-3)

Her er det spesielt kapitlene som omhandler «Legemidler med narkotiske virkestoffer» og «CBD (cannabidiol)» som er av størst interesse
