# Hvorfor er medisinsk cannabis et politisk spørsmål?

## Spørsmål

Hvorfor krever tilgang til medisinsk cannabis på resept politisk involvering og stortingsflertall? 

## Svar

Når pasienter opplever at medisinsk cannabis lindrer symptomer, men møter vegger i helsevesenet, handler det ikke om manglende effekt – men om et system som ikke er bygget for denne typen medisin. Medisinsk cannabis skiller seg fra de fleste andre legemidler på flere avgjørende måter, og det er disse forskjellene som gjør at politisk handling er nødvendig for å sikre pasienters tilgang. 

### Hvorfor passer ikke medisinsk cannabis inn i dagens system?

1. Ingen patenter, ingen økonomisk drivkraft. De fleste legemidler utvikles av legemiddelindustrien, som patenterer et isolert virkestoff, gjennomfører dyre studier, og tjener inn kostnadene gjennom enerett til salg. Medisinsk cannabis kan ikke patenteres, fordi den består av hele planten med over 100 virkestoffer. Dette betyr at industrien ikke har økonomisk insentiv til å finansiere forskning, opplæring av leger eller søke godkjenning. Uten denne drivkraften blir medisinen stående utenfor det etablerte systemet.

2. Kunnskapen kommer nedenfra. I stedet for å følge den tradisjonelle veien – fra laboratorium til pasient – har kunnskapen om medisinsk cannabis vokst fra pasienter og oppover. Mange har prøvd medisinen etter å ha opplevd lite eller ingen effekt av andre behandlinger. De har opplevd lindring, og delt erfaringene med leger og andre pasienter. Dette har skapt et solid grunnlag av erfaringsbasert kunnskap, støttet av store oppfølgingsstudier (Real World Evidence, RWE), som viser effekt og sikkerhet hos tusenvis av pasienter.

3. Dagens regelverk er ikke tilpasset medisinsk cannabis. Oppfølgingsstudier og pasienterfaringer blir ofte oversett fordi dagens regelverk er laget for patenterbare, isolerte virkestoffer. Selv om RWE-studier gir verdifull kunnskap om hvordan medisinen virker i praksis, blir de ikke alltid godkjent som tilstrekkelig dokumentasjon. Dette gjør at pasienter og leger står uten klare retningslinjer, selv når effekten er tydelig.

### Hvorfor må politikere handle?

Dette er ikke et problem fagmiljøene kan løse alene. Det krever politisk vilje og handling. Politikerne må gjøre den jobben som legemiddelindustrien vanligvis gjør og ta ansvar for å:

- Finansiere og initiere studier som gir kunnskap om hvilke pasientgrupper som har nytte av medisinsk cannabis, og hvordan den best kan brukes.

- Sikre refusjonsordninger slik at medisinen blir tilgjengelig for alle som trenger den, uten at økonomi blir en barriere.

- Opplæring av leger slik at de får den kunnskapen de trenger for å skrive ut medisinsk cannabis trygt og ansvarlig.

- Gjennomgå regelverket for å sikre at dokumentasjon fra RWE-studier og pasienterfaringer blir tatt på alvor.

Norge henger etter. I store deler av Europa er medisinsk cannabis allerede en del av helsetilbudet, mens norske pasienter fortsatt står uten tilgang – til tross for at dokumentasjonen finnes, og effekten er reell. Dette er et spørsmål om system, rettferdighet og politisk handling.  

Din stemme og din erfaring er avgjørende for å skape den endringen som trengs. Du kan bidra ved å ta kontakt med lokale politikere, helsepolitikere eller pasientforeninger for å fortelle hvorfor dette er viktig – både for deg, for andre pasienter, og for et mer rettferdig helsevesen. Ved å dele din historie med andre, kan du hjelpe flere til å forstå behovet for endring. Du kan også støtte Stopp lidelsen som jobber aktivt for bedre tilgang til medisinsk cannabis.

Medisinsk cannabis er ikke bare et medisinsk spørsmål – det er også et politisk ansvar. Sammen kan vi skape de endringene som trengs. 
